Fuktig bytur endte i lama-drama - slipper straff
Fem franske ungdommer ble arrestert etter at de stjal en sirkus-lama ved navn Serge og tok ham med på rundtur med trikken i Bordeaux. Skrytebildene har de siste dagene gått som en farsott på sosiale medier. Dyret ble bortført sent natt til torsdag i forrige uke, etter at de berusede ungdommene vandret inn i et sirkus i Bordeaux, som for øvrig kjent som Frankrikes vinhovedstad. - Vi gikk inn og lekte med dyrene, sier en av de fem ungdommene, kun navngitt som Mathieu, til den franske TV-kanalen BFMTV. - Vi endte opp med å ta med oss en lama, forklarer han. Gjengen hadde egentlig tenkt til å stikke av med en sebra, men etter at dyret viste seg å være for sta falt valget heller på den mer medgjørlige lamaen Serge. Om lamaen fikk et akutt anfall av Stockholm-syndromet, eller rett og slett hadde en urealisert frihetstrang, vites ikke. - Den gikk sammen med oss som en snill hund ville gjort, forteller Mathieu. Guttene tok med seg den godmodige lamaen på trikken, men ble stoppet da medpassasjerer rapporterte hendelsen til en billettkontrollør. - Han beveget seg gjennom trikken og vi kunne ikke holde han fast. Billettkontrolløren fikk han ut og bandt han fast i en lyktestolpe, forteller Mathieu. Alt ble grundig dokumentert og publisert på sosiale medier. Gjengen ble raskt tatt hånd om av ordensmakten og satt i varetekt på den lokale politistasjonen. Sirkusdirektør John Beautour syntes i utgangspunktet at fyllefanteriet ikke var spesielt morsomt, og anmeldte ungdommene. På toppen av det hele har Serge Lama tatt guttene i forsvar - riktig nok er denne Serge en fransk sanger. - Det var en spøk som endte bra, sier Lama til BFMTV. Den store oppmerksomheten rundt saken har fått sirkusdirektøren til å trekke anmeldelsen, og det er nå klart at guttene ikke vil bli straffeforfulgt for lama-bortføringen. Lamaen Serge er i god form, og allerede torsdag gjennomførte han sitt vante nummer under dagens sirkusforestilling - til tross for at han hadde hatt en lang natt på byen. Tirsdag var guttegjengen tilbake på sirkuset og hilste på både sirkusdirektøren og sin gamle venn Serge. Etter bildene å dømme var stemningen minst like god som sist de traff hverandre.
Fem fulle ungdommer bortførte sirkus-lama og tok den med på trikketur.